એ મેચમાં જે ટીમ જીતે તે આગળ વધવાની હતી અને હારી જનારી ટીમ ટૂર્નામેન્ટમાંથી બહાર ફેંકાઈ જવાની હતી. ભારતની શરૂઆત બહુ જ ખરાબ રહી અને ૭૩ રનના સ્કોર પર જ ટીમના પાંચ બેટ્સમેન પેવેલિયનમાં પાછા ફર્યા હતા. ત્યાર બાદ રાહુલ દ્રવિડ અને અજિત અગરકરે ભારતને ૨૦૦ રનના સ્કોર સુધી પહોંચાડ્યું. ૨૦૧ રનના લક્ષ્યનો પીછો કરવા ઊતરેલી પાકિસ્તાની ટીમે પણ શરૂઆતમાં વિકેટો ગુમાવતાં લો સ્કોરિંગ મેચ પણ રોમાંચક બની ગઈ. યુસુફ યોહાના અને ઇન્ઝમામ ઉલ હકની ૭૫ રનની ભાગીદારીએ પાકિસ્તાનને વિજય અપાવી દીધો હતો.